# Jardins de Can Mantega

Els Jardins de Can Mantega són un parc públic situat al barri de Sants de Barcelona. Són un dels darrers espais verds del barri i acullen la Font del Ninyu, catalogada com a bé d'interès documental (categoria D). Als carrers confrontants s'hi desenvolupa bona part de l'activitat social del barri, el Casal de Gent Gran i la nova seu a mig construir de l'Orfeó de Sants.

## Història i descripció

Per a la seva urbanització es van aprofitar els horts de la masia de Can Mantega, on havien arribat a feinejar fins a mitja dotzena d'homes, tot esdevenint una de les darreres parcel·les dedicades a la pagesia i a l'àmbit rural en aquesta àrea. Van ser inaugurats el 1962, quatre anys després que l'església de Sant Joan Maria Vianney i l'avinguda de Madrid, amb l'assitència dels alcaldes franquistes de Barcelona, Josep Maria de Porcioles, i de Madrid, i Carlos Arias Navarro. Des d'aquell moment van esdevenir un dels centres neuràlgics del barri i van acollir festivitats locals com els Tres Tombs, la Festa de Rams, la cavalcada de Reis, la Festa de l'Arbre o l'elecció de la pubilla de Sants. També era el punt on es realitzaven les celebracions religioses de la parròquia que s'havia construït al costat. Al llarg dels anys 1980, van ser considerats un dels punts més conflictius de la ciutat i que més por infonien en la ciutadania, i el 2009, hi va tenir lloc un enfrontament entre bandes llatines que es va saldar amb l'assassinat d'un jove a mans dels Latin Kings.
Amb una superfície de 8.500 m², estan ubicats entre els carrers de Joan Güell, Violant d'Hongria, Torrent de Perals i Rosés. Inicialment, el parc presentava una zona enjardinada amb bancs, una font rectangular «safareig» i la Font del Ninyu, emmagatzemada en un dipòsit municipal després que quedés sense ubicació quan va desaparèixer la plaça de Víctor Balaguer per a la construcció de la Ronda del Mig. Posteriorment s'hi van afegir pistes de petanca i zona de jocs, i durant les dècades del 2000 i 2010 es van posar sobre la taula diverses intervencions, entre les quals hi havia un pàrquing subterrani (que no es va dur a terme). Finalment, el 2016 el parc va ser remodelat i se'n van millorar i ampliar els accessos i la zona arbrada, renovar la zona de lleure infantil i afegir una nova zona de pipicà i una font ornamental, amb un cost de prop de 800.000 euros.

## Referències

* ↑ «FONT DEL NEN (Jardins de Can Mantega)». Catàleg de Patrimoni. Ajuntament de Barcelona.
* ↑ Vera, Miquel «L'Ajuntament comprarà la seu de l'Orfeó de Sants per cedir-lo a les entitats». La Marina Digital, 28-10-2014. Arxivat de l'original el 5 de febrer 2017 [Consulta: 5 febrer 2017].
* ↑ Carreras i Verdaguer, 1980, p. 44-45.
* ↑ Torres Corbella, 2012, p. 76.
* ↑ «Fiesta del árbol en la barriada de Sans» (en castellà). La Vanguardia, 12-10-1961, pàg. 27.
* ↑ Torres Corbella, 2012, p. 74.
* ↑ Bordas, Jordi; De Pozuelo, E. Martín «El 60 por ciento de los barceloneses siente temor de su propia ciudad» (en castellà). La Vanguardia, 24-03-1985, pàg. 23.
* ↑ Figueredo, Enrique «Pandilleros latinos caen por un crimen en Sants» (en castellà). La Vanguardia, 05-11-2009.
* ↑ «Aplicació VISSIR». Institut Cartogràfic de Catalunya. [Consulta: 5 febrer 2017].
* ↑ Fabre, Jaume; Huertas, Josep M. «Font del Nen». Art Públic. Ajuntament de Barcelona, n.d.
* ↑ Gabancho, Patrícia «Cicatrices fabriles» (Hemeroteca) (en castellà). La Vanguardia, 09-04-1994 [Consulta: 4 febrer 2017].
* ↑ «El veïnat qüestiona la necessitat de construir l'aparcament de Can Mantega». El3, 09-03-2012 [Consulta: 4 febrer 2017].
* ↑ «L'Ajuntament de Barcelona remodelarà els jardins de Can Mantega, al barri de Sants». Servei de premsa, 04-04-2015 [Consulta: 4 febrer 2017].

## Bibliografia

* Carreras i Verdaguer, Carles. «El treball». A: Sants: Anàlisi del procés de producció de l'espai urbà de Barcelona. Barcelona: Serpa, 1980 (Col·lecció 23-24). ISBN 84-85347-08-0.
* Torres Corbella, Albert. «Can Mantega. Dels horts als Sants més modern». A: L'Abans: Recull gràfic de Sants, Hostafrancs, i la Bordeta (1855-1975). El Papiol: Efadós, 2012 (Col·lecció L'Abans). ISBN 978-84-15232-17-9.

## Enllaços externs

* «Jardins de Can Mantega». Guia de Barcelona. Ajuntament de Barcelona.